เกียรตินาคินเดินหน้าหาลูกค้าเช่าซื้ออีก 1 แสนราย
ธนาคารเกียรตินาคินเผยทิศทางธุรกิจ เน้นสินเชื่อเช่าซื้อต่อเพราะถนัด คุมหนี้เสียอยู่หมัด หวังเพิ่มฐานลูกค้าใหม่อีก 1 แสนราย
22 เม.ย. 2553

ธนาคารเกียรตินาคินเผยทิศทางธุรกิจ เน้นสินเชื่อเช่าซื้อต่อเพราะถนัด คุมหนี้เสียอยู่หมัด หวังเพิ่มฐานลูกค้าใหม่อีก 1 แสนราย 
นายธวัชไชย สุทธิกิจพิศาล กรรมการผู้จัดการใหญ่ ธนาคารเกียรตินาคิน เปิดเผยในที่ประชุมสามัญผู้ถือหุ้นว่า ทิศทางการทำธุรกิจยังคงเน้นสินเชื่อเช่าซื้อ โดยจะเพิ่มฐานลูกค้าเป็น 3 แสนรายภายในปีนี้หรือปีหน้า จากปัจจุบันมีลูกค้า 2 แสนราย เพราะเป็นธุรกิจที่ธนาคารถนัด โดยที่ผ่านมา แม้จะมีสัดส่วนสินเชื่อเช่าซื้อรถยนต์เก่ามากถึง 40% แต่สามารถคุมหนี้เสียได้อย่างดี โดยไตรมาส 1 ปีนี้ มีหนี้เสียเพียง 1.4% ขณะที่ผลตอบแทนจากดอกเบี้ยยังสูงกว่าสินเชื่อเช่าซื้อรถยนต์ใหม่อีกด้วย 
นอกจากนี้ จะหันมารุกสินเชื่อเอสเอ็มอี รวมถึงสินเชื่อบุคคล เพื่อตอบสนองความต้องการลูกค้ารายย่อย ขณะเดียวกัน มีเป้าหมายระดมเงินฝากเพิ่มเป็น 1.8 แสนล้านบาท ภายในปี 2556 เพื่อให้สอดคล้องกับขนาดสินทรัพย์ที่จะเพิ่มตามฐานสินเชื่อ โดยจะหันมาเน้นเงินฝากจากลูกค้ารายย่อยมากขึ้น เพื่อรองรับกับสถาบันประกันเงินฝาก